Niški odbor Srpske napredne stranke uselio se u gradski lokal na eksluzivnoj lokaciji u pešačkoj zoni, u samom centru Niša.

Svečano otvaranje priređeno je 27. oktobra, na dan Svete Petke, kada je i slava ove stranke.

Fotografije lidera stranke na zidu novih prostorijaMeđutim, dok bi bilo koja firma za zakup tog lokala morala da plati najmanje 3.200 evra, SNS će u budžet Niša mesečno uplaćivati svega 250 evra.

Načelnik gradske Uprave za imovinu Ljubiša Janić pojašnjava da je reč o beneficiranoj ceni po kojoj zakup plaćaju i ostale političke partije u Nišu, a da je sve u skladu sa zakonom i lokalnim propisima.

Sve stranke imaju povlašćenu cenu i sve pod istim uslovima. Niko nije privilegovan, pa ni SNS. Njihova mesečna renta je 28.000 dinara u bruto iznosu - precizirao je Janić za Južne vesti.

Do sada je predstavništvo, trenutno najjače stranke u Srbiji, u Nišu bilo u Tržnom centru “Zona 3”.

Kako je rekao predsednik Gradskog odbora Zoran Perišić nove prostorije, koje se nalaze u centralnoj gradskoj zoni biće otvorene za sve građane Niša.

Prostorije nisu strogo stranačke. Otvorene su za sve, jer je Srpska napredna stranka narodna stranka koja je spremna da se posveti rešavanju problema koji tište svakog čoveka - rekao je Perišić.

Na spisku niške Uprave za imovinu pored SNS, ima još 12 stranaka koje po povoljnijim uslovima “rentiraju” gradske prostorije.